Det blokkerte havområdet utenfor Gaza-stripen.
**Freedom Flotilla II** var navnet på en planlagt politisk aksjon der flere skip med aktivister fra 20 land skulle bryte den israelske blokaden av Gaza-stripen den 5. juli 2011. Målet med aksjonen var å yte humanitær støtte til den palestinske befolkningen i Gaza og samtidig vekke politisk oppmerksomhet rundt situasjonen. Året før, forløp bordingen av Gaza-konvoien i 2010.

Bakgrunn
--------

Aksjonen var en direkte oppfølging av aksjonen Freedom Flotilla der ni tyrkiske aktivister ble drept. Opprinnelig skulle skipet MS «Mavi Marmara» som deltok i denne forrige aksjonen også delta i Freedom Flotilla II, men i midten av juni 2011 ble det meldt at skipet ikke kunne delta i operasjonen grunnet tekniske problemer.

Flotiljen samlet deltakere fra mange land, men den største gruppen var palestinske aktivister.

Flåten
------

Følgende skip ble meldt å delta:

| Land | Skip | Ant. passasjerer |
| --- | --- | --- |
| Canadas flagg Canada | Tahrir | 50 |
| Frankrikes flagg Frankrike | 2 franske skip | -- |
| Irlands flagg Irland | MV Saoirse | 25 |
| Italias flagg Italia | Stefano Chiarini | -- |
| Spanias flagg Spania | Gernika | 50 |
| USAs flagg USA | The Audacity of Hope | 50 |

Deltakelse
----------

Opprinnelig hadde 20 nordmenn meldt sin deltakelse på konvoien, men dette antallet ble etter hvert redusert til 9:

* Torstein Dahle, professor II, medlem av Bergen bystyre (Rødt)
* Stine Renate Håheim, stortingsrepresentant (Ap)
* Aksel Hagen, stortingsrepresentant (SV)
* Grete Soleng, barnehagelærer
* Mina Boldermo Eriksen, student
* Bjørn O. Bjørnsen, førtidspensjonist, tidligere lastebilsjåfør
* Tove Henny Lehre, pensjonist
* Johnny Leo Johansen, heismontør og frilans avisfotograf
* Gunnar Rutle, lærer, ansatt i Lærerforbundet

Blant de nordmennene som hadde meldt seg på men senere trakk seg var Stortingets visepresident Akhtar Chaudhry og Ap-politiker Hadia Tajik. Også komiker Rune Andersen planla å delta på aksjonen, men trakk seg senere.

Støtte og advarsler
-------------------

Freedom Flotilla II var en felles aksjon fra en rekke organisasjoner, og var i hovedsak finansiert av innsamlede midler. Organisasjonen İnsani Yardım Vakfı var også sterkt engasjert i denne aksjonen.

Bortsett fra de palestinske selvstyremyndighetene var det lite støtte fra offisielle myndigheter, og norsk UD var blant dem som kom med tydelige advarsler mot konvoien. Fra aksjonen ble annonsert til den skulle gjennomføres hadde også Egypt åpnet grensene.

Israel var hele tiden tydelig på at man ville hindre konvoien fra å nå Gaza.

Tilbud om kontrollert leveranse
-------------------------------

Egypt og Israel tilbød aktivistene å levere nødhjelpen i den egyptiske havnen El-Arish, for deretter å frakte materiellet til Gaza med lastebiler etter at lasten var blitt kontrollert av egyptiske myndigheter. Aksjonistene avviste dette forslaget, og understreket at flotiljen var like mye en politisk aksjon som en nødhjelpsaksjon.

Komplikasjoner og forsinkelser
------------------------------

Aksjonistene samlet seg i Hellas for å koordinere aksjonen og planlagte avreise derfra mot Gaza. Her ble aksjonen forsinket ved at det ikke ble gitt seilingstillatelse til båtene. I tillegg ble to av båtene påstått utsatt for sabotasje, og Israel beskyldt for å stå bak.

Skipet *Audacity of Hope* prøvde å seile fra gresk havn 2. juli uten seilingstillatelse, men ble innhentet av den greske kystvakten og kapteinen ble arrestert. Den 4. juli prøvde også det canadiske skipet *Tahrir* å starte sin ferd mot Gaza, men også dette forsøket ble stoppet. Først natt til 5. juli fikk den første båten gå mot Gaza, men denne ble også tvunget til å snu.

Greske myndigheters restriksjoner førte til at aktivistene måtte gi opp hele aksjonen eller utsette den til et senere tidspunkt. Det ble da vurdert å seile fra andre land, også Norge.

Referanser
----------

1. ↑  Tyrkisk anti-israelsk gruppe trekker seg ut av Gaza-flotilje Arkivert 19. juni 2011 hos Wayback Machine. Norge IDAG
2. ↑  «Palestinske aksjonister med i flotiljen». *Dagen*. 28. juni 2011. Besøkt 2. mars 2022.  `|fornavn1=` mangler `|etternavn1=` i Authors list (hjelp)
3. ↑  Sailing to Gaza Arkivert 21. juli 2016 hos Wayback Machine. Canadian Boat to Gaza
4. ↑  U.S. peace activists preparing to set sail on the U.S. Boat to Gaza USTOGAZA
5. ↑  Senel, Emrah (24. juni 2011). «Norske passasjerer på vei til Gaza». *NRK*. Besøkt 2. mars 2022.
6. ↑  «ShipToGaza Norway: 9 norske aktivister vil delta i FF2. Her er en kort presentasjon.». *shiptogaza.no*. 2011. Besøkt 2. mars 2022.
7. ↑  «Gaza-aktivister forberedt på å dø som martyrer». *www.vg.no*. 20. mai 2011. Besøkt 2. mars 2022.
8. ↑  «Rune Andersen». *shiptogaza.no*. 12. oktober 2010. Arkivert fra originalen 2. mars 2022. Besøkt 2. mars 2022.
9. ↑  NRK (6. mai 2011). «Norge fraråder ny Gaza-konvoi». *NRK*. Besøkt 2. mars 2022.
10. ↑  NTB (25. juni 2011). «- Meningsløst å seile til Gaza». *www.bt.no*. Besøkt 2. mars 2022.
11. ↑  «- Israel innstilt på å stanse ny Gaza-konvoi». *www.vg.no*. 23. juni 2011. Besøkt 2. mars 2022.
12. ↑  «'Israel, Egypt agree flotilla can unload cargo in El-Arish'». *The Jerusalem Post | JPost.com* **(engelsk)**. 27. juni 2011. Besøkt 2. mars 2022.
13. ↑  Wergeland, Paal (27. juni 2011). «Nekter å losse nødhjelpen i Egypt». *NRK*. Besøkt 2. mars 2022.
14. ↑  NTB nyheter (27. juni 2011). «Byråkratisk trøbbel for Gaza-flåten». *Dagsavisen* **(norsk)**. Besøkt 2. mars 2022.
15. ↑  «Gaza-aksjonister hevder seg utsatt for sabotasje». *www.aftenposten.no*. 27. juni 2011. Besøkt 2. mars 2022.
16. ↑  Gilbrant, Jørgen M. (2. juli 2011). «Frikjenner Israel for båt-sabotasje». *dagbladet.no* **(norsk)**. Besøkt 2. mars 2022.
17. ↑  Aanensen, Kristian (2. juli 2011). «Gaza-kaptein arrestert i Hellas». *NRK*. Besøkt 2. mars 2022.
18. ↑  «Gresk kystvakt bordet nytt Gaza-skip». *www.vg.no*. 4. juli 2011. Besøkt 2. mars 2022.
19. ↑  «Første Gaza-båt har forlatt gresk farvann». *dagbladet.no* **(norsk)**. 5. juli 2011. Besøkt 2. mars 2022.
20. ↑  «Neste Gaza-båt kan gå fra Norge». *www.bt.no*. Bergens Tidende. 8. juli 2011. Besøkt 2. mars 2022.